ବ୍ରହ୍ମପୁର, ଅକ୍ଟୋବର ୧୨(ଲୋକାଲ ୱାୟାର): ସୁପର ସାଇକ୍ଲୋନ୍ ତିତଲିର ଠିକ୍ ଦୁଇ ବର୍ଷ ପରେ ଗ୍ରାମବାସୀମାନେ ରହିବା ପାଇଁ ପୁଣି ଏକ ନୂତନ ଠିକଣା ଖୋଜି ପାଇଛନ୍ତି ।
ଜିଲ୍ଲା ପ୍ରଶାସନ ସମାନ୍ତରାଳ ସ୍ଥାନରେ ଗ୍ରାମବାସୀମାନଙ୍କ ରହିବା ପାଇଁ ନୁ୍ୟ ମଡବା ନାମରେ ଏକ ନୂଆ ଗାଁ ପ୍ରତିଷ୍ଠା କରିଛନ୍ତି ।
ପୁରୁଣା ଗାଁ ପଞ୍ଚାୟତ ମୁଖ୍ୟାଳୟ କିମପୁରଠାରୁ ୭ କିଲୋମିଟର ଦୂରରେ ଅବସ୍ଥିତ ଥିବା ବେଳେ ନୂଆକରି ଜିଲ୍ଲା ପ୍ରଶାସନ ଦ୍ୱାରା ସ୍ଥାପିତ କରାଯାଇଥିବା ଗାଁଟି ପଞ୍ଚାୟତ ନିକଟବର୍ତ୍ତୀ ଗାଁରେ ଅଛି ।
ସୁପର ସାଇକ୍ଲୋନ୍ ତିତଲି ଦ୍ୱାରା ଗଜପତି ଜିଲ୍ଲା ରାୟଗଡ଼ ବ୍ଲକର ଆଦିବାସୀ ଅଧ୍ୟୁଷିତ ମଡବା ଗାଁ ପ୍ରଭାବିତ ହେବା ସହ ପାହାଡ ଉପରେ ଥିବା ୭୪ଟି ପରିବାର ଘର ଶୂନ୍ୟ ହୋଇଯାଇଥିଲେ ।
ସୁପର ସାଇକ୍ଲୋନ୍ ତିତଲିକୁ ଦୁଇବର୍ଷ ପୂରିବାକୁ ବସିଥିବା ବେଳେ ଗଜପତି ଜିଲ୍ଲାପାଳ ଅନୁପମ ଶାହା ଶନିବାର ନୁ୍ୟ ମଡବା ଗାଁକୁ ଆନୁଷ୍ଠାନିକ ଭାବେ ଉଦଘାଟନ କରିଥିଲେ । ଏହି ଅବସରରେ ଗାଁର ୪୦ ପରିବାର ନୂତନ ଗୃହକୁ ପ୍ରବେଶ କରିଥିଲେ ।
ବିଜୁ ପକ୍କାଘର ଯୋଜନା (ବିପିଜିଏ) ଅଧୀନରେ ଆନୁମାନିକ ୮୩.୨୦ ଲକ୍ଷ ଟଙ୍କା ବିନିଯୋଗରେ ଏହି ଗାଁ ନିର୍ମାଣ କରାଯାଇଥିବା ବେଳେ ଏଠାରେ ଗ୍ରାମବାସୀଙ୍କ ପାଇଁ ଶୌଚାଳୟ, ପାନୀୟ ଜଳ ଯୋଗାଣ, ରାସ୍ତା, ବିଦୁ୍ୟତ ଯୋଗାଣ ଭଳି ସୁବିଧା ଆଦି ରହିଛି ।
ନୁ୍ୟ ମଡବା ଗାଁ କାମ ଶେଷ ହୋଇଯାଇଥିବା ବେଳେ ପୁରୁଣା ଗାଁର କିଛି ବାସିନ୍ଦା ଖୁବଶୀଘ୍ର ନୂତନ ଗାଁକୁ ସ୍ଥାନାନ୍ତର ହେବେ ବୋଲି ଜିଲ୍ଲାପାଳ କହିଛନ୍ତି ।
ସେ ଗାଁ ନିର୍ମାଣ କାମର ଅଗ୍ରଗତି ବାବଦରେ ସମୀକ୍ଷା କରିବା ସହ ଅଧିକାରୀମାନଙ୍କୁ ଶୀଘ୍ର କାର୍ଯ୍ୟ ଶେଷ କରିବାକୁ କହିଥିଲେ ।
ଯେତେବେଳେ ଜିଲ୍ଲା ପ୍ରଶାସନ ଦ୍ୱାରା ଆମକୁ ପ୍ରବଳ ବର୍ଷା ଓ ଭୂସ୍ଖଳନ ବାବଦରେ ଆଗୁଆ ସୂଚନା ଦିଆଗଲା ସେତେବେଳେ ଆମକୁ ପାହାଡ଼ ଉପରକୁ ଯିବାକୁ ଡର ଲାଗୁଥିଲା । କାରଣ ଗାଁର ଅବସ୍ଥା ପୂରା ଶୋଚନୀୟ ହୋଇପଡ଼ିଥିଲା ।
ଗାଁର ଅନନ୍ତ ପାତ୍ର ମାଝୀ କହିଛନ୍ତି, ତିତଲିରେ ହୋଇଥିବା ଭୂସ୍ଖଳନ ଗାଁର ସମ୍ପୂର୍ଣ୍ଣ ଚିତ୍ରକୁ ବଦଳାଇ ଦେଇଥିଲା । ସାଇକ୍ଲୋନ୍ ପରେ ଗାଁର ଅଧିକାଂଶ ଲୋକ ବାସହରା ହୋଇ ପଡ଼ିଥିଲେ ।
ଫଳରେ ଜିଲ୍ଲା ପ୍ରଶାସନ ସମାନ୍ତରାଳ ଜାଗାରେ ନୂଆ ଗାଁ ପ୍ରତିଷ୍ଠା କରିବାର ପ୍ରସ୍ତାବ ଦେଲା । ଆମେ ସବୁ ସୁରକ୍ଷିତ ରହଣି ପାଇଁ ସେଥିରେ ରାଜି ହୋଇଗଲୁ ।
ମିଳିଥିବା ସୂଚନା ଅନୁସାରେ ମଡବା ପରି ଜିଲ୍ଲା ପ୍ରଶାସନ ରାୟଗଡ଼ ଓ ଆର୍ ଉଦୟଗିରି ବ୍ଲକରୁ ୧୨ଟି ପାହାଡ଼ ଉପରେ ଥିବା ୫୪୦ଟି ପରିବାରର ଲୋକମାନଙ୍କୁ ସୁରକ୍ଷିତ ସ୍ଥାନକୁ ସ୍ଥାନାନ୍ତର କରି ଆଣିଛି ।
ତିତଲି ଯୋଗୁଁ ଗଜପତି ଜିଲ୍ଲାର ୨୦ଟି ଗାଁ ସମ୍ପୂର୍ଣ୍ଣ ଧ୍ୱଂସ ପାଇଯାଇଥିବା ବେଳେ ୪୮ ଜଣଙ୍କର ମୃତ୍ଯୁ ହୋଇଥିଲା ଓ ୯୧୦୦ ଲୋକ ବାସହରା ହୋଇଥିଲେ ।
